ለሊዝ ፋይናንስ የተመደበ 4.8 ቢሊዮን ብር ጥቅም ላይ ሳይውል ቀረ
የኢትዮጵያ ልማት ባንክ ሊጠናቀቅ እየተቃረበ ባለው በጀት ዓመት ለሊዝ ፋይናንስ 4.8 ቢሊዮን ብር ቢመድብም፣ በዝግጅት ረዥም ጊዜ በመባከኑ ጥቅም ላይ ሳይውል ቀረ፡፡አነስተኛና መካከለኛ ማኑፋክቸሪንግ ኢንዱስትሪዎች በምርት ሒደት የሚያጋጥማቸውን ማሽነሪዎች ችግር ለመፍታት የኢትዮጵያ ልማት ባንክ ፋይናንስ እንዲያቀርብ ኃላፊነት ተሰጥቶታል፡፡በ2008 ዓ.ም. ለዚህ ፕሮግራም 4.8 ቢሊዮን ብር የተመደበ ሲሆን፣ በቀጣዩ የ2009 በጀት ዓመትም 6.9 ቢሊዮን ብር እንደሚመደብ ቀደም ብሎ ተገልጿል፡፡ነገር ግን የኢትዮጵያ ልማት ባንክ ይህንን የብድር አገልግሎት ለመስጠት በተለያዩ አካባቢዎች ቅርንጫፎች ለመክፈትና አስፈላጊ ዝግጅቶችን ለማድረግ ጊዜ ፈጅቶበታል፡፡ ከዚህ በተጨማሪም የፌዴራል ጥቃቅንና አነስተኛ ልማት ኢንተርፕራይዝም ለዚህ ብድር ብቁ የሚባሉትን ኢንተርፕራይዞች አዘጋጅቶ በማቅረብ የራሱ ችግር እንደነበረበት ተገልጿል፡፡የኢትዮጵያ ልማት ባንክ ፕሬዚዳንት አቶ ኢሳያስ ባህረ ለሪፖርተር እንደገለጹት፣ የዝግጅት ሒደቱ ረዥም ጊዜ ወስዷል፡፡ ነገር ግን የበጀት ዓመቱ የመጨረሻ ወራት ዝግጅቱ መልክ የያዘ በመሆኑ ወደ ብድር ሥርዓቱ እንደገቡና በሚቀጥለው ዓመት ይህንን ሥራ በተሻለ ለማከናወን የሚያስችሉ ሥራዎች አስቀድመው ማከናወናቸውንም ገልጸዋል፡፡በሁለተኛው የአምስት ዓመት የዕድገትና ትራንስፎርሜሽን ዘመን በአገሪቱ ያሉትን 12 ሺሕ አነስተኛና መካከለኛ ኢንተርፕራይዞች፣ ሦስት ሚሊዮን ለማድረስ ታቅዷል፡፡እነዚህ ኢንተርፕራይዞች ለማሽነሪ ግዢዎች የሚሆን ፋይናንስ ሊያጥራቸው እንደሚችል በመታመኑ፣ የኢትዮጵያ ልማት ባንክ በሚቀርብለት ፍላጎት ላይ በመመርኮዝ ማሽኖችን እንዲያቀርብ ፕሮግራም ተይዟል፡፡የቀረቡ ማሽኖችን የሚጠቀም ኢንተርፕራይዝ ማሽኑ የተገዛበትን ክፍያ ካጠናቀቀ፣ የራሱ እንደሚሆን አቶ ኢሳያስ ለሪፖርተር ገልጸዋል፡፡ የሊዝ ፋይናንስ ፖሊሲ ዓላማ በጥቃቅንና አነስተኛ ኢንተርፕራይዝ ሥር ተቋቁመው በመንግሥት ድጋፍ ተደርጎላቸው ወደ አነስተኛና መካከለኛ ደረጃ የተሸጋገሩ ኢንተርፕራይዞች በገንዘብ ችግር ከሥራቸው እንዳይስተጓጎሉ ማድረግ ነው፡፡ ልማት ባንክ የሚሰጠው የሊዝ ፋይናንስ የማሽነሪ ኪራይ ውል በመፈጸምና ከሚያገኙት የምርት ሽያጭ ገቢ በየወሩ በመክፈል በመጨረሻ ክፍያውን ሲጨርሱ የራሳቸው የሚያደርጉበት አሠራር ነው፡፡መንግሥት የአገሪቱን የማኑፋክቸሪንግ ኢንዱስትሪ ይለውጣሉ በማለት ተስፋ የጣለባቸው ዘርፎች ጨርቃ ጨርቅ፣ ቆዳና የቆዳ ውጤቶች፣ ብረታ ብረትና ኢንጂነሪንግ፣ ኬሚካልና ማዕድን ተጠቃሾች ናቸው፡፡ በመላ አገሪቱ በዚህ ዘርፍ የሚሰማሩ ኢንተርፕራይዞች ተጠቃሚ እንደሚሆኑ ይጠበቃል፡፡አቶ ኢሳያስ እንዳሉት፣ እነዚህን ኢንተርፕራይዞች ለመደገፍ የሚያስችሉ የሕግ ማዕቀፎችና የመሳሰሉ ሥራዎች ተሠርተዋል፡፡ ከእነዚህ ሥራዎች መካከል የ107 ዓመት ዕድሜ ያለው ልማት ባንክ በተለያዩ አካባቢዎች 75 ቅርንጫፎች መክፈቱ ተጠቃሽ ነው፡፡ በመላ አገሪቱ የሚገኙ የጥቃቅንና አነስተኛ ልማት ኢንተርፕራይዞች የማምረቻ ቦታዎች ማዘጋጀትና የማምረቻ ሕንፃዎች ግንባታ ማካሄድ ይጠበቅባቸዋል፡፡